《登六和塔绝顶同宋茗香王柳村》
清代·石钧

群山断江岸，一塔凌青冥。登临不知疲，写我万古情。

盘纡遍凭阑，周览越国形。山川势相逼，三折江流清。

隔江望会稽，南镇趋百灵。大哉神禹力，胼胝安苍生。

回头富春山，垂钓留客星。高台俯江泛，旷代传清名。

男儿审出处，身重五岳轻。浩歌心悲凉，云气忽纵横。

海色含古愁，何能见蓬瀛。但闻丘墓间，白杨多悲声。

作者简介：石钧，字秉纶，号远梅，吴县人。监生。有《清素堂诗集》。